REPUBLIKA HRVATSKA

VARAŽDINSKA ŽUPANIJA

GRAD VARAŽDIN

**VI. osnovna škola Varaždin**

Dimitrija Demetra 13

tel. +385 42 260 343

fax. +385 42 260 343

e-mail: ured@os-sesta-vz.skole.hr

web: [www.os-sesta-vz.skole.hr](http://www.os-sesta-vz.skole.hr)

KLASA: 400-04/25-01/03

URBROJ: 2186-102-01-25-01

U Varaždinu 18.7.2025.

**POLUGODIŠNJI IZVJEŠTAJ O IZVRŠENJU FINANCIJSKOG PLANA**

**VI. OSNOVNE ŠKOLE VARAŽDIN ZA 2025. GODINU**

1. Uvod

Zakonom o proračunu (NN 144/21) koji je stupio na snagu 1. siječnja 2022. godine i Pravilnikom o polugodišnjem i godišnjem izvještaju o izvršenju proračuna i financijskog plana (NN 85/23) koji je stupio na snagu 25. srpnja 2023. godine propisani su novi sadržaj i oblik polugodišnjeg i godišnjeg izvještaja o izvršenju proračuna i financijskog plana proračunskih i izvanproračunskih korisnika te je propisana obveza sastavljanja i dostave polugodišnjeg i godišnjeg izvještaja o izvršenju financijskog plana na usvajanje upravljačkom tijelu (školskom odboru).

Prema uputama Upravnog odjela za društvene djelatnosti grada Varaždina i Upravnog odjela za financije, proračun i javnu nabavu izrađen je plan prihoda i rashoda za 2025. godinu i projekcije za 2026. i 2027. godinu. Na 11. sjednici 26. studenoga 2024. godine Gradsko vijeće donijelo je Proračun Grada Varaždina čiji su sastavni dio financijski planovi proračunskih korisnika za 2025. godinu i projekcije za 2026. i 2027. godinu. Na 12. sjednici 19. veljače 2025. godine usvojene su I. izmjene i dopune Proračuna i financijskih planova korisnika, a na 2. sjednici 17. lipnja II. izmjene i dopune te su potonje uvrštene u Polugodišnji izvještaj o izvršenju za 2025. godinu.

Polugodišnji izvještaj o izvršenju financijskog plana sadrži:

* Zakonske i druge pravne osnove na kojima se zasniva program rada škole
* Izvršenje općeg dijela financijskog plana za razdoblje 1.1. - 30.6.2025. godine
* Izvršenje posebnog dijela financijskog plana za razdoblje od 1.1. - 30.6.2025. godine
* Posebni izvještaj – Izvještaj o zaduživanju na domaćem i stranom tržištu novca i kapitala za razdoblje od 01.01. - 30.6.2025. godine
1. Zakonske i druge pravne osnove na kojima se zasniva program rada škole

Djelatnost osnovne škole ostvaruje se u skladu s odredbama:

* Zakona o odgoju i obrazovanju u osnovnim i srednjim školama (NN br. 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14., 07/17., 68/18., 98/19., 64/20., 151/22., 155/23., 156/23.),
* Zakona o ustanovama (NN br. 76/93., 29/97., 47/99., 35/08., 127/19., 151/22.),
* Zakona o proračunu (NN br. 144/21.),
* Pravilnika o proračunskim klasifikacijama (NN br. 4/24.),
* Pravilnika o proračunskom računovodstvu i računskom planu (NN br. 158/23.),
* Pravilnika o financijskom izvještavanju u proračunskom računovodstvu (NN br. 37/22.),
* Pravilnika o polugodišnjem i godišnjem izvještaju o izvršenju proračuna i financijskog plana ( NN broj 85/23.),
* Zakona o fiskalnoj odgovornosti (NN br. 111/18., 83/23.) i Uredbe o sastavljanju i predaji Izjave o fiskalnoj odgovornosti i izvještaja o primjeni fiskalnih pravila (NN br. 95/19.)
* Uputama za izradu proračuna te izmjena i dopuna proračuna Grada Varaždina za razdoblje 2025.-2027.,
* Godišnjim planom i programom rada za šk. god. 2024./2025.
* Školskim kurikulumom VI. osnovne škole Varaždin za šk. god. 2024./2025.

# Izvršenje općeg dijela financijskog plana za razdoblje 1.1. - 30.6.2025. godine

Prihodi i primici, rashodi i izdaci Financijskog plana VI. Osnovne škole Varaždin ostvareni u razdoblju 1. siječnja do 30. lipnja 2025. godine iskazani su u Općem dijelu financijskog plana na Računu prihoda i rashoda i na Računu financiranja kako slijedi:

|  |  |  |  |  |  |
| --- | --- | --- | --- | --- | --- |
| Brojčana oznaka i naziv | Izvršenje1.-6. 2024. | Tekući plan2025. | Izvršenje1.-6. 2025. | Indeks4/2\*100 | Indeks4/3\*100 |
| 1 | 2 | 3 | 4 | 5 | 6 |
| **Prihodi ukupno** | **1.630.980,62** | **3.830.822,00** | **1.857.756,84** | **113,90** | **48,49** |
| 6 Prihodi poslovanja | 1.630.980,62 | 3.830.522,00 | 1.857.756,84 | 113,90 | 48,50 |
| 7 Prihodi od prodaje nefinancijske imovine | 0,00 | 300,00 | 0,00 |  |  |
| **Rashodi ukupno** | **1.608.264,83** | **3.864.666,00** | **1.973.768,58** | **122,73** | **51,07** |
| 3 Rashodi poslovanja | 1.563.292,78 | 3.750.359,00 | 1.914.617,98 | 122,47 | 51,05 |
| 4 Rashodi za nabavu nefinancijske imovine | 44.972,05 | 114.307,00 | 59.150,60 | 131,53 | 51,75 |
| **Razlika (prihodi -rashodi)** | **22.715,79** | **-33.844,00** | **-116.011,74** | **-510,71** | **342,78** |

|  |  |  |  |  |  |
| --- | --- | --- | --- | --- | --- |
| Ukupan donos viška/manjka iz prethodne/ih godina | -55.354,62 |  | -59.574,97 |   |   |
| **Višak/manjak iz prethodne(ih) godine koji će se rasporediti/pokriti** | **-22.715,79** | **33.844,00** | **0,00** |  |  |

|  |  |  |  |  |  |
| --- | --- | --- | --- | --- | --- |
| 8 Primici od financijske imovine i zaduživanja | 0 | 0 | 0 |   |   |
| 5 Izdaci za financijsku imovinu i otplate zajmova | 0 | 0 | 0 |   |   |
| **Neto financiranje (primici - izdaci)** |  **0** | **0** | **0** |  |  |

|  |  |  |  |  |  |
| --- | --- | --- | --- | --- | --- |
| **Višak / Manjak (prihodi - rashodi) + neto financiranje** | **22.715,79** | **-33.844,00** | **-116.011,74** | **-510,71** | **342,78** |
|

Iz sažetka Računa prihoda i rashoda i računa financiranja vidljivo je da su u izvještajnom razdoblju ostvareni ukupni prihodi i primici u iznosu od 1.857.756,84 € te realizirani ukupni rashodi i izdaci u iznosu od 1.973.768,58 €. Rezultat izvještajnog razdoblja je manjak prihoda u iznosu 116.011,74 €.

Udio realiziranih prihoda u izvještajnom razdoblju u odnosu na tekući plan iznosi 48,49 %, dok je udio realiziranih rashoda 51,07 %. S obzirom na navedene udjele očekivano je ostvarenje manjka prihoda nad rashodima. Navedeni veći udio realiziranih rashoda u odnosu na tekući plan naspram realiziranih prihoda rezultat je većeg udjela realiziranih vanproračunskih rashoda (vlastiti, namjenski i ostali prihodi te pomoći i donacije) u odnosu na vanproračunske prihode (50,71% naspram 46,45%) prvenstveno zbog ukidanja kontinuiranih rashoda propisanog novim Pravilnikom o proračunskom računovodstvu i računskom planu. Naime, u tekućem izvještajnom razdoblju iskazani su, osim rashoda za plaće i naknadu za nezapošljavanje propisanog broja osoba sa invaliditetom iz državnog proračuna za razdoblje od siječnja do lipnja, i navedeni rashodi iz prosinca 2024. godine koji su bili u istoj iskazani kao aktivna vremenska razgraničenja. Radi se o iznosu od 174.720,91 € (prihodi za pokriće navedenih rashoda su planirani, međutim, nisu realizirani). Također, na veći udio realiziranih rashoda u odnosu na tekući plan naspram realiziranih prihoda utjecali su rashodi koji se financiraju iz prenesenih viškova, a ne tekućih prihoda (33.844 €). Ipak, zbog ostvarenja prihoda od pomoći iz državnog proračuna temeljem prijenosa EU sredstava (Agencija za mobilnost i programe EU) u iznosu 25.596 € koji u najvećem dijelu nisu utrošeni do kraja izvještajnog razdoblja i jer se jedan dio vlastitih prihoda kumulira za financiranje planiranih nabava krajem godine kada će isti biti raspoloživi te će se nabava izvršiti u cjelini po pojedinim CPV brojevima kako bi se postupilo u skladu sa propisima o javnoj nabavi i Zakonom o proračunu, iskazan je manji manjak prihoda nad rashodima nego što je to iznos ukinutih kontinuiranih rashoda. Također, u proračunskom dijelu iskazan je veći udio realiziranih prihoda u odnosu na tekući plan naspram udjela realiziranih rashoda (54,73% naspram 52,19%).

Obrazloženje prenesenog manjka iz prethodne godine i manjka za prijenos u iduće razdoblje

Sukladno financijskim izvještajima koje je VI. osnovna škola sastavila za razdoblje I.-XII. 2024. godine te provedenim korekcijama rezultata (povećanje manjka prihoda poslovanja) iz prethodnih razdoblja u tekućem izvještajnom razdoblju u sažetku računa prihoda i rashoda i računa financiranja iskazan je donos manjka iz prethodne/ih godina u iznosu 59.574,97 €. Korekcija rezultata izvršena je u iznosu 7.584,66 €, a radi se o povratu sredstava za besplatni topli obrok koji se financira iz državnog proračuna (neiskorištena sredstva) za razdoblje od rujna do studenoga 2024. godine.

S obzirom da je u izvještajnom razdoblju tekuće godine iskazan manjak prihoda u iznosu 116.011,74 € u iduće izvještajno razdoblje prenosi se manjak prihoda u iznosu 175.586,71 €. Iskazani manjak prihoda u tekućem izvještajnom razdoblju odnosi se na višak proračunskih prihoda u iznosu 23.963,43 € i manjak vanproračunskih odnosno namjenskih, vlastitih i ostalih prihoda te pomoći i donacija u iznosu 139.975,17 €. Donos manjka iz prethodne/ih godina odnosi se na manjak proračunskih prihoda u iznosu 98.979,43 € i višak vanproračunskih odnosno namjenskih, vlastitih i ostalih prihoda te pomoći i donacija u iznosu 39.404,46 €. Sukladno navedenom, preneseni manjak prihoda u iduće izvještajno razdoblje odnosi se na manjak proračunskih prihoda u iznosu 75.016,00 € te manjak vanproračunskih odnosno namjenskih, vlastitih i ostalih prihoda te pomoći i donacija u iznosu 100.570,71 €.

Obrazloženje ostvarenja prihoda i primitaka, rashoda i izdataka

Polugodišnjim izvještajem o izvršenju Financijskog plana Škole za 2025. godinu iskazani su podaci o planiranim prihodima i primicima i rashodima i izdacima kroz Izvorni plan i Tekući plan te podaci o njihovu polugodišnjem izvršenju u tekućoj kao i u prethodnoj godini tj. uspoređuju se podaci o polugodišnjem izvršenju sa financijskim planom za cijelu proračunsku godinu. Tekući plan jednak je Izvornom planu te isti nije posebno dodatno prikazan.

PRIHODI I PRIMICI

Ukupni prihodi i primici (skupina 6 i 7) ostvareni su u izvještajnom razdoblju u iznosu od 1.857.756,84 € što je za 13,90 % više u odnosu na ostvarenje prihoda za prošlogodišnje izvještajno razdoblje, i čini 48,49 % ostvarenja od godišnjeg plana.

Rekapitulacija prihoda po skupinama računa:

|  |  |  |  |  |  |  |
| --- | --- | --- | --- | --- | --- | --- |
| Skupina konta | Naziv konta prihoda | Izvršenje za izvještajno razdoblje prethodne godine | Tekući plan | Izvršenje za izvještajno razdoblje | Indeks 5/3 | Indeks 5/4 |
| 1. | 2. | 3. | 4. | 5. | 6. | 7. |
| 63 | Pomoći iz inozemstva i od subjekata unutar opće države | 1.123.300,47 | 2.698.390,00 | 1.271.926,38 | 113,23% | 47,14% |
| 64 | Prihodi od imovine | 2,17 | 60,00 | 9,41 | 433,64% | 15,68% |
| 65 | Prihodi od adm. pristojbi i po posebnim propisima | 156.869,38 | 308.680,00 | 151.812,39 | 96,78% | 49,18% |
| 66 | Prihodi od prodaje proizvoda i robe te pruženih usluga te prihodi od donacija | 13.965,15 | 27.820,00 | 17.136,94 | 122,71% | 61,60% |
| 67 | Prihodi iz nadležnog proračuna i od HZZO-a | 336.843,45 | 795.572,00 | 416.871,72 | 123,76% | 52,40% |
| 72 | Prihodi od prodaje proizvedene dugotrajne imovine | 0,00 | 300,00 | 0,00 | 0,00% | 0,00% |
|   | UKUPNO PRIHODI | 1.630.980,62 | 3.830.822,00 | 1.857.756,84 | 113,90% | 48,49% |

U strukturi ukupno izvršenih prihoda najveći je udio prihoda od subjekata unutar opće države (prvenstveno MZOM) s 68,47 %.



Prihodi od pomoći (skupina 63) ostvareni su 47,14 % u odnosu na godišnji financijski plan. U ovu skupinu konta spadaju prihodi:

* iz državnog proračuna za financiranje rashoda za plaće, prijevoza na posao i s posla, materijalnih prava zaposlenih te naknada za nezapošljavanje osoba s invaliditetom
* iz državnog proračuna za financiranje rashoda za provođenje programa rada sa darovitim učenicima, programa prevencije mentalnog zdravlja, rashoda mentorstva učitelja, rashoda za naknade roditeljima za prijevoz učenika s teškoćama u školu i iz škole, rashoda za potrebe održavanja županijskih stručnih vijeća i edukacije voditelja ŽSV-a, rashoda za troškove službenih putovanja nastale u okviru sudjelovanja učitelja u provođenju aktivnosti Nacionalnog centra za vanjsko vrednovanje obrazovanja, rashoda za namirnice za besplatnu prehranu učenika, rashoda za nabavu higijenskih menstrualnih potrepština te rashoda za financiranje projekata u sklopu izvannastavnih aktivnosti
* iz državnog proračuna za financiranje rashoda za nabavu knjiga za školsku knjižnicu i udžbenika
* iz proračuna Varaždinske županije za financiranje naknada za članove povjerenstava na županijskim natjecanjima i smotrama te za rashode organizacije županijskih natjecanja iz povijesti
* od međunarodnih organizacija te institucija i tijela EU za nabavu opreme i sitnog inventara te druge rashode u svrhu poboljšanja uvjeta rada i unaprjeđenja nastave i izvannastavnih aktivnosti (nagrade od Europske komisije)
* iz državnog proračuna temeljem prijenosa EU sredstava za financiranje rashoda za provođenje aktivnosti mobilnosti u okviru Erasmus+ projekata (od Agencije za mobilnost i programe EU)
* od stranih vlada za financiranje rashoda u okviru provođenja aktivnosti prekogranične suradnje „Interreg“ Slovenija-Hrvatska odnosno projekta „ARENA“.

Prihodi od tekućih pomoći iz državnog proračuna (osnovni račun 63612) ostvareni su 46,71 %, prihodi od pomoći iz proračuna Varaždinske županije (osnovni račun 63613) ostvareni su 16,72 %, prihodi od kapitalnih pomoći iz državnog proračuna (osnovni račun 63622) ostvareni su 18,16 % dok su prihodi od tekućih pomoći iz državnog proračuna temeljem prijenosa EU sredstava (osnovni račun 63811) ostvareni 415,52 % u odnosu na godišnji plan. Prihodi iz proračuna Varaždinske županije ostvareni su u manjem opsegu od planiranog jer se u tekućoj godini održalo samo županijsko natjecanje iz povijesti, dok se prethodne godine radilo o više natjecanja. Prihodi od kapitalnih pomoći iz državnog proračuna ostvareni su u prvom polugodištu samo u neznatnom dijelu za nabavu udžbenika koji će se većinom nabavljati u drugom polugodištu tekuće godine, a u okviru istih su ostvareni prihodi za provođenje programa rada sa darovitim učenicima. Prihodi od tekućih pomoći iz državnog proračuna temeljem prijenosa EU sredstava ostvareni su u znatno većem opsegu od planiranog s obzirom da su za prvo polugodište tekuće godine planirani prihodi od Agencije za mobilnost i programe EU samo u iznosu 20 % preostalog iznosa od projekta mobilnosti za prošlu godinu, međutim u izvještajnom razdoblju zaprimljena su sredstva predujma od AMPEU u iznosu 80 % ugovorenog iznosa od projekta mobilnosti za tekuću godinu.

U izvještajnom razdoblju nije bilo ostvarenih prihoda od tekućih i kapitalnih pomoći od inozemnih vlada u EU (podskupina 631), prihoda od tekućih i kapitalnih pomoći od međunarodnih organizacija te institucija i tijela EU (podskupina 632) te prihoda od kapitalnih pomoći iz državnog proračuna temeljem prijenosa EU sredstava (osnovni račun 63821). Ostvarenje ovih prihoda očekuje se u drugom polugodištu tekuće godine.

Prihodi od imovine (skupina 64) ostvareni su 15,68 % u odnosu na godišnji financijski plan.

U ovu skupinu konta spadaju prihodi koje je škola ostvarila na kamate na neutrošena vlastita sredstva iz prethodnog razdoblja odnosno na deponirana sredstva kod poslovnih banaka (osnovni račun 64132). Isti su realizirani 31,37 % u odnosu na planirano.

Također su na ovoj skupini planirani prihodi od prodaje kratkotrajne nefinancijske imovine (osnovni račun 64251), a realizacije istih nije bilo u izvještajnom razdoblju.

Prihodi od administrativnih pristojbi i po posebnim propisima (skupina 65) ostvareni su 49,18% u odnosu na godišnji plan. U ovu skupinu konta spadaju sredstva koja se odnose na:

* sufinanciranje cijene usluga produženog boravka i prehrane učenika te participacije u ostalim nastalim troškovima - za učeničku štampu, dodatne nastavne materijale, za izlete, ekskurzije, škole u prirodi i ostalu izvanučioničku nastavu, troškove fotografiranja, premije osiguranja učenika i sl. dodatne usluge
* prihode od refundacije šteta od osiguravajućeg društva
* ostale prihode za posebne namjene - naknada troškova od strane roditelja za nastale štete koje počine učenici

Prihodi od sufinanciranja cijene usluge, participacije i slično (osnovni račun 65264) ostvareni su 49,30 %, prihodi s naslova osiguranja i refundacije štete (osnovni račun 65267) ostvareni su 15,97 % dok su ostali prihodi za posebne namjene (osnovni račun 65268) realizirani 41,63 % u odnosu na godišnji plan.

Prihodi od prodaje proizvoda i robe te pruženih usluga i prihodi od donacija (skupina 66) ostvareni su 61,60% u odnosu na godišnji plan. U ovu skupinu konta spadaju sredstva koja se odnose na:

* prodaju proizvoda učeničke zadruge
* pružene usluge najma športske dvorane i ostalih prostora škole
* sufinanciranje troškova sportskih natjecanja učenika od strane Hrvatskog školskog sportskog saveza i domaćinstva natjecanja od strane Školskog sportskog saveza Varaždinske županije
* donacije od trgovačkih i osiguravajućih društava, neprofitnih organizacija i fizičkih osoba (donacije fizičkih osoba u okviru provedbe humanitarne akcije započete krajem 2024. godine te učenika škole koji su sudjelovali u prikupljanju sredstava koje organiziraju humanitarne i neprofitne organizacije npr. „Dan narcisa“ i „Marijini obroci“ te donacije osiguravajućeg i trgovačkog društva za unaprjeđenje rada škole).

Prihodi od prodaje proizvoda učeničke zadruge (osnovni račun 66141) ostvareni su 124,24 %, prihodi od pruženih usluga najma športske dvorane (osnovni račun 66151) 58,92 %, prihodi od tekućih donacija od fizičkih osoba (osnovni račun 66311) 145,52 %, prihodi od Hrvatskog školskog sportskog saveza i Školskog sportskog saveza Varaždinske županije (osnovni račun 66312) 52,11 %, dok su tekuće donacije od trgovačkih društava (osnovni račun 66313) ostvarene 72,52 % u odnosu na godišnji plan. Realizacije kapitalnih donacija od neprofitnih organizacija (osnovni račun 66322) i trgovačkih društava (osnovni račun 66323) u izvještajnom razdoblju nije bilo.

Prihodi na ovoj skupini realizirani su razmjerno izvještajnom razdoblju u odnosu na godišnji plan iznad procijenjenih iznosa. Razlog tome su; dodatne prodaje proizvoda pravnim osobama (udruge, ustanove) putem prigodnih prodajnih akcija, a ne samo građanstvu, organizacija više prigodnih prodajnih akcija građanstvu, prodaja po prvi puta od ove godine proizvoda učeničke zadruge i u inozemstvu (u partnerskoj školi u Sloveniji sa kojom naša škola provodi Interreg projekt prekogranične suradnje financiran iz EU fondova), veći opseg korištenja sportskih dvorana od strane povremenih korisnika (turniri koje organiziraju pojedini športski klubovi, korištenje dvorane za razne manifestacije od strane neprofitnih i vjerskih organizacija, glazbenih sastava i sl.), provedba humanitarne akcije započete krajem 2024. godine, dodatna ostvarena donacija od jednog trgovačkog društva za organizaciju nagradnog izleta te iskazivanje sredstava od učenika škole koji su sudjelovali u humanitarnim akcijama koje organiziraju razne humanitarne i neprofitne organizacije („Dan narcisa“, „Marijini obroci“) koja se u prijašnjim razdobljima nisu iskazivala kao prihod već obveze za naplaćene tuđe prihode. Prilikom slijedećih izmjena financijskog plana izvršiti će se prema potrebi procjena navedenih prihoda na više za pojedinu kategoriju prihoda skupine 66, a u skladu sa dosadašnjom realizacijom i očekivanjima do kraja godine.

Prihodi iz nadležnog proračuna (skupina 67) ostvareni su 52,40% u odnosu na godišnji plan, a odnose se na opće prihode i primitke i namjenska sredstva (projekti, komunalna naknada…) te sredstva decentralizacije od osnivača Grada Varaždina.

Iz decentraliziranih sredstava financiraju se opći materijalni i financijski rashodi te rashodi za nabavu nefinancijske imovine i dodatna ulaganja na nefinancijskoj imovini. Iz općih prihoda i namjenskih sredstava financiraju se rashodi za zaposlene u projektima „PONOS“ (pomoćnici u nastavi) i sufinanciraju rashodi zaposlenih u produženom boravku, financiraju se materijalni rashodi u spomenutim projektima i projektima „Školski medni dan“, „Školsko mlijeko“, „Koracima do znanja u osnovnim školama“, u programu produženog boravka, dodatnim i dopunskim aktivnostima (terenska i izvanučionička nastava, sistematski pregledi zaposlenika), ostali materijalni rashodi te rashodi za nabavu nefinancijske imovine i dodatna ulaganja na nefinancijskoj imovini u potrebnim iznosima iznad iskorištenih limita sredstava decentralizacije, naknade građanima i kućanstvima u naravi u okviru projekta „Drugi obrazovni materijal za učenike OŠ“ (radne bilježnice, kompleti za tehničku i likovnu kulturu) te rashodi za dodatna ulaganja na građevinskim objektima u okviru projekta „Izgradnja solarne elektrane na VI. OŠ“.

U ovoj skupini konta prihoda sredstva su grupirana prema namijeni za podmirenje slijedećih skupina obveza:

* podmirenje obveza za rashode poslovanja
* podmirenje obveza za nabavu nefinancijske imovine i obveza za dodatna ulaganja na nefinancijskoj imovini.

Prihodi iz nadležnog proračuna za financiranje rashoda poslovanja (osnovni račun 67111) ostvareni su 49,72 %, dok su prihodi iz nadležnog proračuna za financiranje rashoda za nabavu nefinancijske imovine i dodatna ulaganja na nefinancijskoj imovini (osnovni račun 67121) ostvareni 89,21 % u odnosu na godišnji plan.

Prihodi za financiranje rashoda za nabavu nefinancijske imovine i dodatna ulaganja na nefinancijskoj imovini realizirani su razmjerno izvještajnom razdoblju u odnosu na godišnji plan znatno iznad procijenjenih iznosa zbog znatnog iznosa podmirenja obveza prema dobavljačima nefinancijske imovine iz 2024. godine od strane nadležnog proračuna, a koje je rezultiralo prihodima u tekućoj godini (nabave krajem prošle godine za koje obveze nisu mogle biti plaćene do kraja iste odnosno nisu ni bile dospjele).

Prihodi od prodaje proizvedene dugotrajne imovine (skupina 72)

Škola u prvom polugodištu 2025. godine nije imala nikakvih prihoda od prodaje nefinancijske imovine.

RASHODI I IZDACI

Ukupni rashodi i izdaci (skupina 3 i 4) ostvareni su u izvještajnom razdoblju u iznosu od 1.973.768,58 € što je za 22,73 % više u odnosu na ostvarenje rashoda za prošlogodišnje izvještajno razdoblje, i čini 51,07 % ostvarenja od godišnjeg plana.

Rekapitulacija rashoda po skupinama računa:

|  |  |  |  |  |  |  |
| --- | --- | --- | --- | --- | --- | --- |
| Skupina konta | Naziv konta prihoda | Izvršenje za izvještajno razdoblje prethodne godine | Tekući plan | Izvršenje za izvještajno razdoblje | Indeks 5/3 | Indeks 5/4 |
| 1. | 2. | 3. | 4. | 5. | 6. | 7. |
| 31 | Rashodi za zaposlene | 1.223.295,81 | 2.950.860,00 | 1.560.158,95 | 127,54% | 52,87% |
| 32 | Materijalni rashodi | 338.753,35 | 683.882,00 | 343.825,10 | 101,50% | 50,28% |
| 34 | Financijski rashodi | 707,50 | 1.880,00 | 750,82 | 106,12% | 39,94% |
| 36 | Pomoći dane u inozemstvo i unutar općeg proračuna | 0,00 | 5.955,00 | 0,00 | 0,00% | 0,00% |
| 37 | Naknade građanima i kućanstvima na temelju osiguranja i druge naknade | 536,12 | 97.960,00 | 293,24 | 54,70% | 0,30% |
| 38 | Ostali rashodi | 0,00 | 9.822,00 | 9.589,87 | 0,00% | 97,64% |
| 42 | Rashodi za nabavu proizvedene dugotrajne imovine | 19.792,25 | 100.007,00 | 59.150,60 | 298,86% | 59,15% |
| 45 | Rashodi za dodatna ulaganja na nefinancijskoj imovini | 25.179,80 | 14.300,00 | 0,00 | 0,00% | 0,00% |
|   | UKUPNO RASHODI | 1.608.264,83 | 3.864.666,00 | 1.973.768,58 | 122,73% | 51,07% |

U strukturi ukupno izvršenih rashoda udio rashoda poslovanja je 97,00 %, a udjel rashoda za nabavu nefinancijske imovine i dodatna ulaganja na nefinancijskoj imovini iznosi 3,00 %.



Detaljniji prikaz izvršenja rashoda na razini podskupine i odjeljka dan je, sukladno Pravilniku o polugodišnjem i godišnjem izvještaju o izvršenju proračuna i financijskog plana ( NN broj 85/23.) u Izvještaju o prihodima i rashodima po ekonomskoj klasifikaciji.

Rashodi za zaposlene (skupina 31) realizirani su 52,87% u odnosu na godišnji plan odnosno 27,54% više u odnosu na isto razdoblje prethodne godine. U ovu skupinu konta spadaju rashodi koji se odnose na:

* bruto plaće zaposlenika (plaće za redovan rad, za posebne uvjete rada, plaće za prekovremeni rad – naknade za rad mentora, naknade članovima povjerenstava na županijskim natjecanjima i smotrama, naknade za dodatan rad na projektima)
* materijalna prava zaposlenika (uskrsnica, regres, božićnica, jubilarne nagrade, potpore, otpremnine, nagrade mentorima učenika sa zapaženim rezultatima na županijskim/međužupanijskim i državnim natjecanjima, nagrade za radne rezultate, dar djeci…)
* doprinose na plaće

Rashodi za zaposlene rasli su u izvještajnom razdoblju tekuće godine u odnosu na isto prethodne godine zbog ukidanja kontinuiranih rashoda temeljem novog Pravilnika o proračunskom računovodstvu (evidentiranje rashoda za plaće za mjesece siječanj-lipanj te dodatno za mjesec prosinac 2024. godine) te zbog donošenja novog Zakona o plaćama u državnoj službi i javnim službama, novog Pravilnika Ministarstva znanosti, obrazovanja i mladih o pomoćnicima u nastavi i stručnim komunikacijskim posrednicima i viših iznosa osnovica za obračun plaće, kao i zapošljavanja novih djelatnika (npr. zapošljavanje dodatne učiteljice u produženom boravku zbog dodatne grupe od šk. god. 2024./2025.). Također je porastao iznos bruto plaća za prekovremeni rad i posebne uvjete rada. Povećanje plaća za prekovremeni rad je znatno više nego u slučaju redovnog rada zbog većeg broja sati zamjena za privremeno odsutne djelatnice (bolovanja, službena putovanja itd…) u produženom boravku od strane učiteljica u razrednoj nastavi kao i zamjena učiteljica razredne nastave od strane učiteljica iz produženog boravka. U izvještajnom razdoblju tekuće godine također je iskazan manji iznos naknada za mentorstvo pripravnicima, a rashoda po toj osnovi u promatranom razdoblju prethodne godine nije bilo. Povećani iznos plaća za posebne uvjete rada u odnosu na izvještajno razdoblje prethodne godine ostvaren je zbog povećanja broja djece s kojima je potrebno raditi po prilagođenom nastavnom planu i programu i povećanja satnice rada.

Povećani iznos materijalnih prava zaposlenika odnosi se na nagrade, otpremnine, bolovanja zaposlenika duža od 90 dana i potpore u slučaju smrti člana uže obitelji, dok su iskazani rashodi za regres za godišnji odmor na otprilike na istoj razini kao i u istom razdoblju prošle godine. U promatranom razdoblju tekuće godine u odnosu na isto prethodne, nije bilo potpora za novorođeno dijete. Povećani iznosi rashoda ovise o strukturi i karakteristikama zaposlenih, datumu zapošljavanja u javnoj službi i sl.

Povećanje doprinosa na bruto plaće u skladu je sa postotnim povećanjem bruto plaća i naknada na koje se plaćaju doprinosi za zdravstveno osiguranje.

Što se tiče realizacije rashoda za zaposlene u odnosu na planirane vrijednosti u tekućoj godini ona je razmjerna razdoblju za koje se izvještaj podnosi (polugodište) odnosno iznosi otprilike polovinu planiranog godišnjeg iznosa.

Materijalni rashodi (skupina 32) realizirani su 50,28% u odnosu na godišnji plan odnosno 1,50% više u odnosu na isto razdoblje 2024. godine. U ovu skupinu konta spadaju rashodi koji se odnose na:

* naknade troškova zaposlenima - troškovi službenih putovanja (naknade za smještaj, prijevoz i dnevnice), stručnih usavršavanja svih zaposlenika (kotizacije), naknade po osnovi korištenja privatnog automobila u službene svrhe (loko vožnja), naknada troškova prijevoza na posao i s posla
* rashode za materijal i energiju - uredski materijal i ostali materijalni rashodi (potrošni uredski materijal, papir, toneri, literatura, dodatni nastavni materijal i časopisi za učenike, materijal i sredstva za čišćenje i održavanje, materijal za higijenske potrebe, razni materijal za nastavu, za provođenje programa rada s darovitim učenicima, prevencije nasilja i ovisnosti, prevencije mentalnog zdravlja, za rad učeničke zadruge, za organizaciju županijskih stručnih vijeća i organizaciju županijskih natjecanja, za provođenje programa prekogranične suradnje Interreg Slovenija-Hrvatska te ostali materijal za potrebe redovnog poslovanja), rashodi za namirnice za prehranu učenika i organizaciju raznih manifestacija (županijska natjecanja) te provođenje projekata (Školsko mlijeko, Interreg), osnovni i pomoćni materijal za školsku zadrugu i za izradu nefinancijske imovine u vlastitoj režiji, rashodi za energiju (električna energija, plin, motorni benzin), materijal i dijelovi za tekuće i investicijsko održavanje (materijali za bojanje, popravke), sitni inventar i zaštitna odjeća i obuća (domari, spremačice, kuharice)
* rashode za usluge - usluge telefona, pošte i prijevoza (telekom usluge, poštarina, prijevoz učenika na natjecanja), usluge tekućeg i investicijskog održavanja (školskih prostorija, inventara, računala i ostale opreme), usluge promidžbe i informiranja (oglasi u javnim glasilima vezani uz javnu nabavu i usluge iznajmljivanja školske dvorane, izrada školskih obilježja kao promidžbenih materijala učenicima koji sudjeluju na raznim natjecanjima, pokloni partnerima u okviru provedbe Erasmus + projekata mobilnosti te izrada bannera i ostalih informativnih materijala prilikom provedbe projekata), komunalne usluge (naknada za uređenje voda, skupljanje i zbrinjavanje otpada, vodne usluge, dimnjačarske usluge, deratizacija i dezinsekcija), zakupnine i najamnine (najam multifunkcijskih - print/scan/copy uređaja, licence za Oxford online knjižnicu), zdravstvene usluge (obvezni i preventivni zdravstveni pregledi zaposlenika, sistematski pregledi zaposlenika, sanitarni pregledi, mikrobiološka ispitivanja u školskoj kuhinji), intelektualne i osobne usluge (usluge po ugovorima o djelu i autorskom djelu – naknade članovima povjerenstava na županijskim natjecanjima, pratnja školskog zbora, nastupi sa školskim zborom, radionice i predavanja u okviru programa rada s darovitim učenicima i programa prevencije nasilja i ovisnosti, pravna savjetovanja, vođenje postupaka ovrhe), računalne usluge (naknade za zaprimanje e-računa, za korištenje cloud ePisarnice, usluge podrške u primjeni programa za riznično poslovanje, ostale računalne usluge) i ostale usluge (grafičke i tiskarske usluge i usluge uvezivanja, usluge otiska i skeniranja na multifunkcijskom uređaju u najmu, usluge vođenja poslova zaštite na radu, osposobljavanja za rad na siguran način i sl., usluge čišćenja i pranja, usluge kontrole i ispitivanja vatrogasnih aparata i hidrantske mreže, usluge izrade ključeva, usluge izrade školskih obilježja, organizacija izleta učenika, terenske nastave i škola u prirodi, sudjelovanje u programima - kotizacije za Theaterspiele, Mathfest, kazališne predstave…)
* naknade troškova osobama izvan radnog odnosa – naknade za smještaj, prijevoz i ostale rashode učenicima koji sudjeluju na raznim manifestacijama (Novigradsko proljeće i sl.) i u Erasmus + projektima mobilnosti
* ostale nespomenute rashode poslovanja - premije osiguranja, troškovi reprezentacije, članarine (udruga Lijepa naša, Zajednica osnovnih škola, udruga učeničkog zadrugarstva, udruga ravnatelja osnovnih škola), naknada za nezapošljavanje osoba sa invaliditetom, pristojbe za provjeru vjerodostojnosti diploma, ostali nespomenuti rashodi (e-paket FINA-e)

Materijalni rashodi realizirani značajno iznad 50 % u odnosu na godišnji plan su; rashodi za stručno usavršavanje zaposlenika (94,23 %), ostale naknade troškova zaposlenima (75,92 %), radna i zaštitna odjeća i obuća (111,14 %), usluge prijevoza (64,13 %), usluge održavanja (67,15 %), komunalne usluge (80,42 %), zdravstvene usluge (70,36 %), računale usluge (65,70 %), članarine (92,03 %), pristojbe i naknade (61,32 %). Radi se uglavnom o manje planiranim iznosima prema uputama nadležnog upravnog odjela osnivača zbog nedostatnih sredstava decentralizacije za financiranje minimalnog financijskog standarda. Rashodi se stručno usavršavanje zaposlenika (Erasmus + projekt mobilnosti) planirani su u manjem opsegu u odnosu na realizirano jer u trenutku planiranja nije bilo poznato u kojem razdoblju će se ostvariti prihodi kojima će se financirati projekt. Rashodi za ostale naknade troškova zaposlenima, zaštitnu odjeću i obuću te usluge prijevoza planirani su u manjem opsegu zbog toga jer se u trenutku planiranja nije mogao procijeniti obim aktivnosti koje rezultiraju tim rashodima. Rashodi za zdravstvene usluge te članarine planirani su u skladu sa očekivanjima do kraja godine, međutim većim dijelom su realizirani u prvom polugodištu godine s obzirom da su aktivnosti koje rezultiraju tim rashodima planirane u tom dijelu godine, a po prirodi stvari se ne provode kontinuirano u toku godine (npr. sistematski pregledi).

Materijalni rashodi porasli su u odnosu na isto razdoblje prošle godine najviše zbog rasta; rashoda za službena putovanja (28,02 %), rashoda za prijevoz na posao i s posla (24,02 %), rashoda za stručno usavršavanje zaposlenika (za više od osam puta), rashoda za sitan inventar (29,05 %), rashoda za prijevoz (21,22 %), rashoda promidžbe i informiranja (71,17 %), rashoda za zakupnine (51,62 %), troškova osobama izvan radnog odnosa (više od osamnaest puta), rashoda za pristojbe i naknade (36,75 %) i ostalih nespomenutih rashoda poslovanja (255,46 %).

Rashodi za službena putovanja porasli su zbog većeg iznosa za dnevnice pomoćnika u nastavi koji su pratili učenike s teškoćama na izlete, škole u prirodi i terensku nastavu, većeg broja zaposlenika i obima sudjelovanja na stručnim skupovima i raznim projektnim aktivnostima izvan škole u okviru financiranja minimalnog financijskog standarda osnovnog školstva i aktivnosti voditelja županijskih stručnih vijeća, većeg opsega sudjelovanja učitelja u aktivnostima Nacionalnog centra za vanjsko vrednovanje obrazovanja te dodatno u odnosu na isto razdoblje prošle godine drugih projektnih aktivnosti (suradnja sa partnerskim školama, Interreg projekt). Rashodi za prijevoz na posao i s posla porasli su prvenstveno zbog ukidanja kontinuiranih rashoda nakon primjene novog Pravilnika o proračunskom računovodstvu i računskom planu. Rashodi za stručno usavršavanje zaposlenika realizirani su dodatno u odnosu na isto razdoblje prošle godine i to; rashodi u okviru aktivnosti mobilnosti Erasmus + KA121, zatim za edukaciju psihologa za primjenu specifičnih psiho-dijagnostičkih sredstava (sredstva donacije), rashodi u okviru programa prevencije nasilja i ovisnosti (projekt „Čudovišne emocije – iz sredstava MZOM-a) te rashodi za stručna usavršavanja voditelja županijskih stručnih vijeća.

 Rashodi za sitan inventar porasli su zbog novih aktivnosti i projekata koje financira MZOM kojih u prethodnoj godini nije bilo (program prevencije nasilja i ovisnosti, prevencije mentalnog zdravlja, poticanja izvannastavnih aktivnosti u osnovnim školama, program rada sa darovitim učenicima). Rashodi za prijevoz porasli su zbog novih aktivnosti koje financira Europska unija (Interreg projekt prekogranične suradnje Slovenija-Hrvatska) i dodatnih aktivnosti učenika (natjecanja, posjeti raznim manifestacijama). Rashodi promidžbe i informiranja, troškovi osobama izvan radnog odnosa te ostali nespomenuti rashodi poslovanja porasli su zbog dodatno osiguranih sredstava za provođenje Erasmus + projekata mobilnosti i jer su se neke aktivnosti mobilnosti u prošloj godini odvijale u drugom polugodištu. Rashodi za zakupnine porasli su zbog jednog dodatnog multifunkcijskog print-scan-copy uređaja u najmu. Rashodi za pristojbe i naknade porasli su zbog ukidanja kontinuiranih rashoda (iskazan dodatni mjesečni rashod za naknadu zbog nezapošljavanja osoba sa invaliditetom).

Financijski rashodi (skupina 34) realizirani su 39,94% u odnosu na godišnji plan odnosno za 6,12% više u odnosu na isto razdoblje prošle godine. U ovu skupinu konta spadaju rashodi koji se odnose na bankarske usluge i usluge platnog prometa te zatezne kamate.

Rashodi za platni promet realizirani su u izvještajnom razdoblju tekuće godine za 10,71% više u odnosu na isto razdoblje prethodne godine zbog većeg obima naplate usluga konzumacije ručka s obzirom na značajno povećanje broja učenika koji koriste uslugu od šk. god. 2024./2025., većeg obima plaćanja računa prema dobavljačima s obzirom na provođenje dodatnih aktivnosti (program prevencije nasilja i ovisnosti, prevencije mentalnog zdravlja, poticanja izvannastavnih aktivnosti, program mobilnosti) koje se u istom razdoblju prethodne godine nisu provodile odnosno nije bilo osiguranih sredstava za provođenje istih te zbog otvaranja dodatnog podračuna za provedbu humanitarne akcije (dodatna naknada za vođenje računa te priljevi i odljevi po tom podračunu).

Rashodi za zatezne kamate realizirani su 0,61% od iznosa rashoda u istom razdoblju prošle godine zbog zateznih kamata na zakašnjelo plaćanje računa za električnu energiju za veljaču prošle godine (nepravovremeno zaprimljen račun u postupku promjene dobavljača). U tekućoj godini su računi, kako za električnu energiju tako i za sve ostalo, redovno zaprimani te isto tako po njima podmirivane obveze. Upravo zbog tog razloga je u financijskom planu za tekuću godinu procijenjen iznos za zatezne kamate, a realizacija je samo 0,09% u odnosu na godišnji plan.

Pomoći dane u inozemstvo i unutar općeg proračuna (skupina 36) nisu realizirane do završetka polugodišta. Istih nije bilo iskazano ni u čitavoj prethodnoj godini.

U ovu skupinu konta spadaju rashodi za tekuće i kapitalne pomoći slovenskom partneru (OŠ Hajdina) u okviru provođenja aktivnosti prekogranične suradnje Interreg Slovenija-Hrvatska s obzirom da je VI. OŠ glavni partner te će povlačiti sredstva iz Europskog fonda za Regionalni razvoj.

Aktivnosti prekogranične suradnje odvijati će se do kraja tekuće godine te će se pri kraju iste podnijeti zahtjev za nadoknadom sredstava. Do tada svaki od partnera predfinancira aktivnosti svojim vlastitim sredstvima.

Naknade građanima i kućanstvima (skupina 37) realizirane su 0,30% u odnosu na godišnji plan odnosno 54,7% u odnosu na isto razdoblje prethodne godine.

U ovu skupinu konta spadaju rashodi za nabavu udžbenika radnog karaktera i radnih bilježnica za učenike kao i naknade u novcu roditeljima učenika sa teškoćama u razvoju za prijevoz u školu i iz škole.

Naknade u novcu roditeljima učenika sa teškoćama u razvoju za prijevoz u školu i iz škole realizirane su 54,7% u odnosu na godišnji plan dok će nabava udžbenika radnog karaktera i radnih bilježnica biti izvršena u drugoj dijelu godine tj. početkom nove školske godine.

Ostali rashodi (skupina 38) realizirani su 97,64% u odnosu na godišnji plan.

U ovu skupinu konta spadaju rashodi za tekuće donacije u novcu (donacije fizičkim osobama i humanitarnim organizacijama), rashodi za tekuće donacije u naravi (higijenski ulošci za učenice u svrhu smanjenja menstrualnog siromaštva), rashodi za tekuće donacije iz EU sredstava (nagrade učenicima u okviru provođenja aktivnosti prekogranične suradnje) i kapitalne donacije građanima i kućanstvima (nagrade učenicima u okviru programa poticanja izvannastavnih aktivnosti).

Prethodne godine rashodi za tekuće donacije u naravi realizirani su u mjesecu srpnju, dok nije bilo iskazanih ostalih rashoda za donacije jer nisu bile organizirane aktivnosti koje bi rezultirali tim rashodima (humanitarna akcija za bolesno dijete jedne zaposlenice) odnosno nije bilo ostvarenih prihoda kojima bi se financirale iste (programi koje financira MZOM), a donacije humanitarnim organizacijama („Dan narcisa“, „Marijini obroci“) iskazivale su se kao podmirenje obveza na analitičkom računu 239550 (prikupljena sredstva se nisu iskazivala kao prihod već obveza na navedenom računu).

Rashodi za nabavu proizvedene dugotrajne imovine (skupina 42) realizirani su 59,15% u odnosu na godišnji plan odnosno gotovo tri puta više u odnosu na isto razdoblje prethodne godine. U ovu skupinu konta spadaju rashodi koji se odnose na:

* postrojenja i opremu – namještaj, računala i računalna oprema, interaktivni zasloni i Tv prijemnici, oprema za održavanje i zaštitu (klima uređaji), sportska i glazbena oprema, uređaji, strojevi i oprema za ostale namjene (uređaji i oprema za školsku kuhinju, perilice, zamrzivači, razni alati i oprema, sustav za kontrolu pristupa)
* knjige za školsku knjižnicu i besplatne udžbenike

Rashodi za uredsku opremu i namještaj realizirani su 61,54% u odnosu na plan tekuće godine, rashodi za komunikacijsku opremu 75,22% u odnosu na godišnji plan, a rashodi za glazbenu opremu 60,49% u odnosu na godišnji plan. Ostali navedeni rashodi za opremu realizirani su u opsegu značajno manjem od 50%. Rashodi za namještaj i komunikacijsku opremu realizirani su u cijelosti iz sredstava osnivača dok se do kraja godine planiraju realizirati rashodi za računalnu i komunikacijsku opremu te ostalu navedenu opremu iz sredstava škole (vlastiti i namjenski prihodi, donacije, pomoći…).

Rashodi za uredsku opremu i namještaj realizirani su u gotovo šesnaest puta većem iznosu u odnosu na isto razdoblje prethodne godine (realizirani su rashodi za namještaj iz sredstava osnivača dok su prethodne godine realizirani samo rashodi iz vlastitih sredstava). Rashodi za komunikacijsku opremu realizirani su više nego u trostrukom iznosu u odnosu na isto razdoblje prethodne godine (veći odobreni iznos nego prethodne godine od strane osnivača). Glazbena oprema realizirana je za 53,44% više u odnosu na isto razdoblje prethodne godine iz vlastitih sredstava prema potrebama škole. Iznos za knjige za školsku knjižnicu realiziran je u približno istom iznosu, dok je realizirani iznos za opremu za ostale namjene samo 26,37% u odnosu na isto razdoblje prethodne godine jer je prošle godine još bilo potrebno urediti kuhinju i spremište za namirnice što je i učinjeno iz namjenskih prihoda. Rashodi za nabavu besplatnih udžbenika za učenike biti će realizirani u drugoj dijelu godine odnosno na početku nove školske godine.

 U tekućoj godini osigurano je ukupno nešto više sredstava za nabavu nefinancijske imovine, unatoč tome što je iz sredstava osnivača (decentralizirana sredstva, opći prihodi i komunalna naknada) osiguran nešto niži iznos.

Dakle, iskazani iznos rashoda za nabavu nefinancijske imovine u izvještajnom razdoblju tekuće godine veći je nego u istom razdoblju prošle godine zbog spomenute brže dinamike realizacije financijskog plana u dijelu kapitalnih ulaganja (kupnja opreme) iz sredstava osnivača. Istovremeno je iz vlastitih sredstava (vlastiti i ostali prihodi) te sredstava MZOM-a realizirano dvostruko manje rashoda nego u istom razdoblju prošle godine, unatoč novim programima koji su odobreni i financirani od MZOM-a i nešto većem očekivanom raspoloživom iznosu iz vlastitih i ostalih prihoda (rashodi će se sukladno planu kapitalnih ulaganja i u skladu sa propisima o javnoj nabavi realizirati u drugom polugodištu odnosno krajem godine – nabave sa istim CPV brojem ne mogu se realizirati višekratno u toku godine).

Rashodi za dodatna ulaganja na nefinancijskoj imovini (skupina 45) nisu realizirani u izvještajnom razdoblju tekuće godine. U ovu skupinu konta spadaju dodatna ulaganja na građevinskim objektima.

U tekućoj godini u financijskom planu nisu osigurana sredstava za financiranje rashoda za dodatna ulaganja na građevinskim objektima od strane osnivača (predviđena su sredstva iz namjenskih prihoda škole), a u prethodnoj godini u istom razdoblju je realizirana većina planiranih rashoda koji su se financirali sredstvima osnivača (ugrađena su nova vrata na učionicama i kabinetima razredne nastave u prostorima I. dogradnje škole te su ugrađene žaluzine na preostale prozore sa dvorišne strane spomenutog dograđenog dijela).

# Izvršenje posebnog dijela financijskog plana za razdoblje od 1.1. - 30.6.2025. godine

Posebni dio izvještaja o izvršenju financijskog plana sadrži prikaz rashoda i izdataka iskazanih po izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata. U tu svrhu sastavljen je Izvještaj po programskoj klasifikaciji koji se nalazi u prilogu ovog Izvještaja i njegov je sastavni dio.

Sukladno članku 42. st. 1. Pravilnika o polugodišnjem i godišnjem izvještaju o izvršenju proračuna i financijskog plana (NN 85/23) koji je stupio na snagu 25. srpnja 2023. u polugodišnjem izvještaju ne daje se obrazloženje Posebnog dijela.

# Posebni izvještaj

Sukladno članku 46. st. 1. Pravilnika o polugodišnjem i godišnjem izvještaju o izvršenju proračuna i financijskog plana (NN 85/23) u polugodišnjem izvještaju o izvršenju financijskog plana posebni izvještaj je Izvještaj o zaduživanju na domaćem i stranom tržištu novca i kapitala.

Isti se daju u nastavku.

# Izvještaj o zaduživanju na domaćem i stranom tržištu novca i kapitala

VI. osnovna škola Varaždin nema sklopljenih ugovora o zaduživanju na domaćem i stranom tržištu novca i kapitala.

Izvještaj sastavio:

Mario Plantak, dipl. oec.

Voditelj računovodstva

Ravnatelj

Mario Stančić, dipl. inf., dipl. teolog

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRILOZI:

1. Opći dio izvještaja o izvršenju financijskog plana za prvo polugodište 2025. god.
2. Izvještaj o prihodima i rashodima po ekonomskoj klasifikaciji
3. Izvještaj o prihodima i rashodima prema izvorima financiranja
4. Izvještaj o rashodima prema funkcijskoj klasifikaciji
5. Posebni dio izvještaja o izvršenju financijskog plana za prvo polugodište 2025. god. – Izvještaj po programskoj klasifikaciji